CIR nr. 12407 af 17/01/2001

<https://www.retsinformation.dk/eli/retsinfo/2001/12407>

**CIRKULÆRE OM**

**CENSORVEDERLAG**

Hermed fremsendes Personalestyrelsens cirkulære af 17. januar 2001 om censorvederlag.

Cirkulæret har virkning fra 1. januar 2001 og træder i stedet for Finansministeriets cirkulære af 17. september 1998 om vederlæggelse af censorvirksomhed.

Den væsentligste ændring i forhold til det tidligere cirkulære er, at der er sket en generel forhøjelse af censorsatserne. Øvrige ændringer er af redaktionel karakter.

Efter drøftelser med Centralorganisationernes Fællesudvalg (CFU) fastsættes følgende:

**Område**

1. Vederlag, jf. cirkulæret, ydes til beskikkede eller særligt tilkaldte censorer:

|  |  |
| --- | --- |
| · | ved skriftlige eksaminer. |
|   |   |
| · |   ved mundtlige eksaminer ved universiteter, højere uddannelsesinstitutioner samt i visse tilfælde ved lærer- og pædagogseminarier og lærere ved diplomingeniør- og eksportingeniøruddannelserne 1. |
|   |   |
| · |   ved mundtlige eksaminer inden for andre undervisningsområder, medmindre den pågældende har ansættelse som lærer inden for undervisningsområdet. |

1 I forhold til tidligere er det en nyskabelse, at censur ved mundtlige eksaminer ved diplomingeniør- og eksportingeniøruddannelserne kan omfattes af cirkulæret.

Bortset fra universiteter, højere uddannelsesinstitutioner og lærer- og pædagogseminarier samt lærere ved diplomingeniør- og eksportingeniøruddannelserne kan cirkulæret således ikke anvendes ved mundtlige eksaminer, hvis censoren har et fast ansættelsesforhold inden for samme undervisningsområde.

**Censorsatser**

2. Vederlaget ved eksamen udgør pr. censortime (grundbeløb pr. 1. oktober 1997):

|  |  |
| --- | --- |
| **Sats** | **Grundbeløb** |
| A | 316,18 kr.  |
| B | 261,60 kr. |
| C | 217,53 kr. |
| D | 189,44 kr. |
| E | 156,58 kr. |
| F | 129,57 kr. |

For nye områder og for områder, hvor anden censorvederlag har været gældende, henføres vederlæggelse til en af grupperne A-F.

Censortaksterne A-F korresponderer som hovedregel med timelønsatserne I-VI i Personalestyrelsens cirkulære om timelønnet undervisning.

Censorsatserne procentreguleres efter den for statens tjenestemænd gældende lønjusteringsaftale.

**Normer for tidsforbrug**

3. Ved både skriftlig og mundtlig eksamen forudsættes det, at fagministeriet (eller hvem der er bemyndiget hertil) fastsætter normer for det tidsforbrug, der afsættes til censur af hver enkel skriftlig eksamensopgave,

henholdsvis mundtlig eksamenspræstation. På grundlag af disse tidsnormer og de i punkt 2 fastsatte satser beregnes censorvederlag.

Der vil således ikke kunne ydes særskilt vederlag for den tid, hvori censorer forbereder eksamensstoffet, til forudgående eller efterfølgende censormøder mv. Honorering herfor er inkluderet i censorvederlaget (jf. punkt 2).

Normerne forudsættes fastsat således, at de angiver det faktiske gennemsnitlige tidsforbrug, og at betalingen pr. censortime kommer til at svare til de i punkt 2 angivne satser.

Hvis fagministeriet/institutionen ønsker normændring, fastsættes denne efter drøftelse med vedkommende forhandlingsberettigede organisation. Samme fremgangsmåde anvendes ved fastsættelse af normer på nye områder.

Ændring af en gældende norm kan alene ske, hvis ændring i arbejdsindsatsen ved censur begrunder det, eller hvis normfastsættelsen er sket på et fejlagtigt grundlag.

**Feriegodtgørelse**

4. Der ydes feriegodtgørelse på 121/2 pct. af censorvederlaget.

**Rejsegodtgørelse**

5. Der ydes godtgørelse for rejseudgifter (befordringsgodtgørelse, time- og dagpenge) efter Finansministeriets cirkulære om tjenesterejseaftalen.

**Generelle bemærkninger**

6. Ved tilrettelæggelse af censur skal det tilstræbes, at der så vidt muligt ikke tillægges den enkelte censor et højere timetal end 125 censortimer pr. semester/halvår.

For nye undervisningsområder skal indplacering på satser (jf. punkt 2) ske efter forelæggelse for det enkelte fagministerium, eller hvem ministeriet måtte bemyndige hertil.

Eventuelle tvivlsspørgsmål om indplaceringen af en uddannelse forelægges for Personalestyrelsen.

7. Cirkulæret har virkning fra 1. januar 2001.

Finansministeriets cirkulære af 17. september 1998 om vederlæggelse af censorvirksomhed ophæves samtidig.

Finansministeriet,

Personalestyrelsen

Den 17. januar 2001

P.M.V.

E.B.

**Marianne Brinch-Fischer**